proxectonos/corpus_dominio_legal_administrativo_tmp huggingface dataset:
ORDE do 5 de outubro de 2009 pola que se autoriza a apertura e funcionamento do centro privado de educación especial Ilustre Mestre, do concello de Ourense.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 30/10/2009

Examinado o expediente iniciado por Virgilio Montes Fernández, en calidade de representante legal da Asociación Autismo Ourense, no cal solicita a apertura e funcionamento do centro privado de educación especial Ilustre Mestre, para impartir dúas unidades de educación especial (autistas).
Tendo en conta que o expediente foi tramitado polo Departamento Territorial da Consellería de Educación e Ordenación Universitaria de Ourense, quen o remite cos informes correspondentes.
Vistos o Real decreto 334/1985, do 6 de marzo, de ordenación da educación especial; o Real decreto 1004/1991, do 14 de xuño, polo que se establecen os requisitos mínimos dos centros que impartan ensinanzas de réxime xeral non universitarias; o Decreto 320/1996, do 26 de xullo, de ordenación da educación de alumnos e alumnas con necesidades educativas especiais; o Decreto 133/1995, do 10 de maio, sobre autorización de centros docentes privados para impartir ensinanzas de réxime xeral non universitarias e a Orde do 20 de setembro de 1995 que o desenvolve.
Esta consellería, por proposta da Dirección Xeral de Centros e Recursos Humanos,
DISPÓN:
Primeiro.-Autorizar a apertura e funcionamento do centro privado de educación especial Ilustre Mestre, para impartir dúas unidades de educación especial (autistas), segundo os datos que se especifican no anexo desta orde.
Segundo.-Antes da posta en funcionamento das ensinanzas que se autorizan, o departamento territorial da Consellería de Educación e Ordenación Universitaria de Ourense, despois do informe do Servizo Territorial de Inspección Educativa, aprobará expresamente a relación de persoal que impartirá docencia no devandito centro, así como o equipamento adecuado.
Terceiro.-Queda o centro obrigado ao cumprimento da lexislación vixente e a solicitar a oportuna revisión cando teña que modificarse calquera dos datos que se sinala nesta orde.
Contra esta orde, que esgota a vía administrativa, os interesados poderán interpoñer recurso potestativo de reposición ante o conselleiro de Educación e Ordenación Universitaria, no prazo dun mes, a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses ante o Tribunal Superior de Xustiza de Galicia.
Santiago de Compostela, 5 de outubro de 2009.
Jesús Vázquez Abad
Conselleiro de Educación e Ordenación
Universitaria
ANEXO
Provincia: Ourense.
Concello: Ourense.
Enderezo: r/ Ramón Puga s/n.
Denominación: centro privado de educación especial Ilustre Mestre.
Titular: Asociación Autismo Ourense.
Código do centro: 32020823.
Ensinanzas que se autorizan: dúas unidades de educación especial (autistas).
RESOLUCIÓN do 7 de setembro de 2009 pola que se dá publicidade ao acordo do Consello Reitor da Axencia Galega de Emerxencias adoptado na súa reunión do 31 de xullo de 2009 polo que se nomea xerente da Axencia Galega de Emerxencias.
AXENCIA GALEGA DE EMERXENCIAS — II. AUTORIDADES E PERSOAL — 06/10/2009

A Lei 5/2007, do 7 de maio, de emerxencias de Galicia, creou a Axencia Galega de Emerxencias configurándoa como un ente instrumental para a xestión das emerxencias segundo as instrucións emanadas do órgano administrativo que ten as facultades para a xestión das emerxencias e a protección civil (capítulo III, artigos 16 e ss.).
Segundo o artigo 23.3º da Lei de emerxencias de Galicia e os artigos 7 e 11 do Decreto 223/2007, do 5 de decembro, polo que se aproba o Estatuto da Axencia Galega de Emerxencias, a xerencia é o órgano executivo da axencia e compételle a súa xestión ordinaria. A persoa titular da xerencia será nomeada e removida polo Consello Reitor do ente público por proposta da Presidencia da Axega, que corresponde ao conselleiro de Presidencia, Administracións Públicas e Xustiza.
En consecuencia, por proposta do presidente da Axega, o Consello Reitor na súa reunión do 31 de xullo de 2009 acordou nomear a Juan José Muñoz Iglesias xerente da Axencia Galega de Emerxencias en substitución de Francisco Javier Echeverría Iriarte.
Vistas as disposicións citadas así como o acordo adoptado polo Consello Reitor na súa reunión do día 31 de xullo de 2009 e coa finalidade de cumprir o dito acordo,
RESOLVO:
Primeiro.-Dar publicidade ao acordo adoptado polo Consello Reitor da Axega na súa reunión do día 31 de xullo de 2009 en virtude do cal se nomea xerente da Axencia Galega de Emerxencias a Juan José Muñoz Iglesias.
Segundo.-Ordenar a súa publicación no Diario Oficial de Galicia para os efectos da súa entrada en vigor o mesmo día da súa publicación.
Santiago de Compostela, 7 de setembro de 2008.
Alfonso Rueda Valenzuela
Presidente da Axencia Galega de Emerxencias
ORDE do 14 de agosto de 2009 pola que se fai pública a ampliación do importe existente para a concesión das axudas aos investimentos en transformación e comercialización de produtos procedentes da pesca, do marisqueo e da acuicultura, cofinanciadas co Fondo Europeo da Pesca, convocadas pola Orde do 12 de febreiro de 2009.
CONSELLERÍA DO MAR — I. DISPOSICIÓNS XERAIS — 25/08/2009

A Orde do 12 de febreiro de 2009 pola que se modifican as bases reguladoras para a concesión, en réxime de concorrencia competitiva, das axudas aos investimentos en transformación e comercialización de produtos procedentes da pesca, do marisqueo e da acuicultura, cofinanciadas co Fondo Europeo da Pesca (DOG nº 36, do 20 de febreiro), establece no seu artigo 3º o importe da contía máxima das axudas que ao abeiro dela poderán ser concedidas aos seus solicitantes.
Unha vez revisados os expedientes presentados ao amparo da devandita orde, comprobouse que o importe total solicitado destas axudas superaba a existencia de crédito, o que faría imposible atender a demanda da totalidade das solicitudes presentadas.
Non obstante, e como consecuencia de que con posterioridade á publicación da orde foi aprobada unha incorporación de crédito, o importe inicialmente dotado pode ser incrementado, o que permitiría facer chegar as axudas a un maior número de beneficiarios.
Tendo en conta o indicado no artigo 3º da Orde do 12 de febreiro de 2009, o crédito inicial poderá ser ampliado en función da dispoñibilidade orzamentaria sen que iso dea lugar á apertura dun novo prazo de presentación de solicitudes, salvo indicación expresa en contrario na orde que se publique para o efecto.
Considerando todo o dito anteriormente, cómpre ampliar o importe da contía máxima das axudas que poderán ser concedidas ao abeiro da referida Orde do 12 de febreiro de 2009, coa finalidade de facer chegar estas ao maior número de beneficiarios posible.
Por todo o exposto, e no uso das facultades que me foron conferidas
DISPOÑO:
Artigo único.
Primeiro.-Amplíase o importe da contía máxima das axudas que se van conceder ao abeiro da Orde do 12 de febreiro de 2009 (DOG nº 36, do 20 de febreiro) na forma seguinte:
a) Para o exercicio orzamentario 2009 ampliarase o importe na cantidade de 13.000.000  con cargo á aplicación orzamentaria 50.02.723A.771.1, que figura dotada nos orzamentos xerais da Comunidade Autónoma de Galicia para 2009.
b) Para expedientes de gasto que sexan executados en varias anualidades, sempre que exista crédito para a primeira anualidade e que se cumpran os requisitos do artigo 58 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, para a anualidade no ano 2012 ampliarase o importe na cantidade de 500.000 . A aplicación orzamentaria correspondente será a 50.02.723A.771.1.
Segundo.-Esta modificación non afecta o prazo establecido na referida orde para a presentación de solicitudes.
Disposición derradeira
Única.-Esta orde producirá efectos a partir do día seguinte ao da súa publicación no Diario Oficial de Galicia.
Santiago de Compostela, 14 de agosto de 2009.
Rosa María Quintana Carballo
Conselleira do Mar
RECURSO de inconstitucionalidade 3644-2009.
TRIBUNAL CONSTITUCIONAL — I. DISPOSICIÓNS XERAIS — 26/08/2009

O Pleno do Tribunal Constitucional, por Auto do 27 de xullo actual, acordou no recurso de inconstitucionalidade número 3644-2009, promovido polo avogado do Estado, en representación do presidente do Goberno, manter a suspensión da disposición adicional segunda da Lei de Galicia 18/2008, do 29 de decembro, de vivenda, que se produciu coa admisión do mencionado recurso e que foi publicada no Boletín Oficial del Estado número 121, do 19 de maio de 2009.
Madrid, 27 de xullo de 2009.
Herminia Palencia Guerra
Secretaria de Xustiza do Pleno
ORDE do 28 de xullo de 2009 pola que se resolve definitivamente a convocatoria de licenzas por estudos para o curso 2009-2010 destinadas a funcionarios docentes non universitarios.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 24/08/2009

De conformidade co establecido no artigo 11 da orde desta consellería do 27 de maio de 2009 (DOG do 10 de xuño) pola que se convocaban licenzas por estudos para o curso 2009-2010 destinadas a funcionarios docentes non universitarios, esta consellería
DISPÓN:
Primeiro.-Adxudicarlles as licenzas por estudos aos profesores que se relacionan no anexo desta orde.
Segundo.-O período improrrogable de duración das licenzas dun curso completo -modalidades 1, 2 e 3- será, como máximo, do 1 de setembro de 2009 ao 31 de agosto de 2010 para o profesorado de educación infantil e de educación primaria, e desde o 15 de setembro de 2009 ao 14 de setembro de 2010 para o profesorado de ensino secundario e de ensinanzas de réxime especial.
Nas licenzas cuadrimestrais das modalidades 4, 5 e 6 a duración dos cuadrimestres establécese do seguinte xeito:
1. Para o profesorado de educación infantil e de educación primaria:
-Primeiro cuadrimestre, do 1 de setembro de 2009 ao 31 de decembro de 2009.
-Segundo cuadrimestre, do 1 de marzo de 2010 ao 30 de xuño de 2010.
2. Para o profesorado que imparte docencia no ensino secundario e nas ensinanzas de réxime especial:
-Primeiro cuadrimestre, do 15 de setembro de 2009 ao 14 de xaneiro de 2010.
-Segundo cuadrimestre, do 1 de marzo de 2010 ao 30 de xuño de 2010.
Por último, nas modalidades 0 -sen retribución- e 7, dentro do período que abrangue o curso académico, os beneficiarios poden escoller o período de desfrute da licenza de acordo coa duración establecida na orde de convocatoria.
Terceiro.-O profesorado a quen se lle concede licenza por estudos queda obrigado ao cumprimento do exposto no artigo 13º da orde da convocatoria, obrigas dos beneficiarios, e a respectar o recollido no artigo 15º, incompatibilidades; non cumprir o anteriormente exposto dará lugar á activación do contido do artigo 16º da orde de convocatoria, responsabilidades por incumprimento.
Cuarto.-Contra esta resolución os interesados poderán interpoñer recurso potestativo de reposición perante o conselleiro de Educación e Ordenación Universitaria no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses, ante a Sala do Contencioso-Administrativo do Tribunal Superior de Xustiza de Galicia, de conformidade coa Lei 29/1998, reguladora da xurisdición contencioso-administrativa.
Santiago de Compostela, 28 de xullo de 2009.
Jesús Vázquez Abad
Conselleiro de Educación e Ordenación Universitaria
Ver referencia pdf "16500D001P005.PDF"
ORDE do 18 de agosto de 2009 pola que se modifica a Orde do 13 de decembro de 2006 pola que se regula a cédula de rehabilitación de calidade e se determina a finalización do prazo de presentación de solicitudes.
CONSELLERÍA DE MEDIO AMBIENTE, TERRITORIO E INFRAESTRUTURAS — I. DISPOSICIÓNS XERAIS — 27/08/2009

O Decreto 316/2009, do 4 de xuño, atribúe as competencias e funcións en materia de vivenda á Consellería de Medio Ambiente, Territorio e Infraestruturas, creada polo Decreto 83/2009, do 29 de abril.
O artigo 3 do Decreto 157/2006, do 7 de setembro, crea a cédula de rehabilitación de calidade e dispón a súa regulación por orde da Consellería de Vivenda e Solo. A súa disposición derradeira primeira faculta a conselleira de Vivenda e Solo para ditar, no exercicio das súas competencias, as disposicións necesarias para o desenvolvemento e aplicación do referido decreto.
A Orde do 13 de decembro de 2006 regula a cédula de rehabilitación de calidade. O seu artigo 12º sinala o inicio do prazo de presentación de solicitudes pero non concreta a data de finalización do dito prazo.
No momento presente o número de solicitudes presentadas en relación co volume de recursos previstos para este fin aconsella establecer unha data límite para o prazo de presentación das solicitudes.
Por todo o anterior, e en uso da referida autorización,
DISPOÑO:
Artigo único.-Modifícase o artigo 12º da Orde do 13 de decembro de 2006 ao que se lle engade un segundo parágrafo coa seguinte redacción:
«A data de finalización do prazo de presentación de solicitudes será o día 31 de agosto de 2009».
Disposición derradeira
Única.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 18 de agosto de 2009.
Agustín Hernández Fernández de Rojas
Conselleiro de Medio Ambiente, Territorio
e Infraestruturas
CORRECCIÓN de erros.-Orde do 30 de xullo de 2009 pola que se aproba o Regulamento da denominación de orixe Ribeiro e do seu Consello Regulador.
CONSELLERÍA DO MEDIO RURAL — III. OUTRAS DISPOSICIÓNS — 25/08/2009

Advertidos varios erros no texto da citada orde, publicada no DOG número 149, do 31 de xullo de 2009, cómpre realizar a oportuna corrección:
Na páxina 12.968, na columna da esquerda, no punto 3 do artigo 7º, onde di:
«3. A poda anual realizarase de polgar e vasa... »
Debe dicir:
«3. A poda anual realizarase de polgar e vara... »
Na páxina 12.975, na columna da dereita, no punto 3 do artigo 41º, onde di:
«3. O órgano de control, á vista dos informes técnicos preceptivos do comité de cualificación, ou, se é o caso, do comité de apelación, así como dos resultados das análises fisicoquímicas e demais datos sobre o produto, emitirá un informe en que acorde a cualificación, localización ou descualificación do viño.... »
Debe dicir:
«3. O órgano de control, á vista dos informes técnicos preceptivos do comité de cualificación, ou, se é o caso, do comité de apelación, así como dos resultados das análises fisicoquímicas e demais datos sobre o produto, emitirá un informe en que acorde a cualificación ou a descualificación do viño ou o adiamento da decisión.... »
CORRECCIÓN de erros.-Orde do 21 de xullo de 2009 pola que se aproba o Regulamento da denominación de orixe Rías Baixas e do seu Consello Regulador.
CONSELLERÍA DO MEDIO RURAL — III. OUTRAS DISPOSICIÓNS — 25/08/2009

Advertidos varios erros no texto da citada orde, publicada no DOG número 147, do 29 de xullo de 2009, cómpre realizar a oportuna corrección:
Na páxina 12.792, na columna da dereita, no punto 2 do artigo 46º, onde di:
«2. O proceso de cualificación efectuarase por cada partida ou lote homoxéneo e deberá ser supervisado polo órgano de control integrado no Consello Regulador e ineludiblemente constará dun exame analítico e un exame organoléptico, que dará lugar á cualificación, localización ou descualificación da partida».
Debe dicir:
«2. O proceso de cualificación efectuarase por cada partida ou lote homoxéneo e deberá ser supervisado polo órgano de control integrado no Consello Regulador e ineludiblemente constará dun exame analítico e un exame organoléptico, que dará lugar á cualificación ou descualificación da partida ou ao adiamento da decisión».
No mesmo artigo, no punto 3, onde di:
«3. O órgano de control, á vista dos informes técnicos preceptivos do comité de cualificación ou, de ser o caso, do comité de apelación, así como dos resultados das análises físico/químicas e demais datos sobre o produto, emitirá un informe en que acorde a cualificación, localización ou descualificación do viño».
Debe dicir:
«3. O órgano de control, á vista dos informes técnicos preceptivos do comité de cualificación ou, de ser o caso, do comité de apelación, así como dos resultados das análises fisicoquímicas e demais datos sobre o produto, emitirá un informe en que acorde a cualificación ou descualificación do viño ou o adiamento da decisión».
CORRECCIÓN de erros.-Orde do 30 de xullo de 2009 pola que se modifica o Regulamento da denominación de orixe Monterrei e do seu Consello Regulador.
CONSELLERÍA DO MEDIO RURAL — III. OUTRAS DISPOSICIÓNS — 25/08/2009

Advertidos varios erros no texto da citada orde, publicada no Diario Oficial de Galicia nº 149, do 31 de xullo de 2009, cómpre realizar a oportuna corrección:
Na páxina 12.960, na columna da esquerda, no segundo parágrafo, onde di: «Dous.-Modifícanse os artigos 4º a 9º, que do capítulo II,: », debe dicir: «Dous.-Modifícanse os artigos 4º a 9º, que constitúen o capítulo II,:.».
Na mesma páxina, na columna da dereita, no punto primeiro do artigo 8º, onde di: «-120 km por hectárea para as variedades», debe dicir: «-120 quintais métricos para as variedades».
Na páxina 12.961, na columna da esquerda, primeiro parágrafo, onde di: «-110 km por hectárea para as variedades», debe dicir: «-110 quintais métricos para as variedades» .
E no segundo parágrafo, onde di: «-100 km por hectárea para as variedades», debe dicir: «-100 quintais métricos para as variedades».
Na páxina 12.963, na columna da esquerda, punto 6 do artigo 37º, onde di: «6. A unidade de control e certificación do Consello Regulador, á vista das análises físico-químicas, do informe sobre a análise sensorial emitido polo comité de cualificación e, de ser o caso, o de apelación, así como os demais datos sobre o produto, resolverá o que proceda en relación coa cualificación, descualificación ou localización de cada partida de viño.», debe dicir: «6. A unidade de control e certificación do Consello Regulador, á vista das análises fisicoquímicas, do informe sobre a análise sensorial emitido polo comité de cualificación e, de ser o caso, o de apelación, así como os demais datos sobre o produto, resolverá o que proceda en relación coa cualificación ou descualificación de cada partida de viño ou o adiamento da decisión.».
RESOLUCIÓN do 6 de agosto de 2009, da Dirección Xeral de Promoción e Difusión da Cultura, pola que se fan públicos os códigos de identificación do censo de asociacións e entidades culturais de Galicia, correspondentes ao segundo trimestre do ano 2009.
CONSELLERÍA DE CULTURA E TURISMO — III. OUTRAS DISPOSICIÓNS — 25/08/2009

Para dar cumprimento ao estipulado no artigo 5 do Decreto 44/2001, do 1 de febreiro, polo que se establece a refundición da normativa en materia do censo de asociacións e entidades culturais, a Dirección Xeral de Promoción e Difusión da Cultura, unha vez aplicadas as claves de clasificación correspondentes, segundo dispón o artigo 4 do devandito decreto, e unha vez finalizado o proceso de clasificación,
RESOLVE:
Asignar con carácter provisional o código de identificación do censo (CIC), asignado ás asociacións e entidades culturais que se relacionan no anexo desta resolución.
Santiago de Compostela, 6 de agosto de 2009.
Francisco López Rodríguez
Director xeral de Promoción e Difusión da Cultura
Ver referencia pdf "16600D004P022.PDF"
ORDE do 1 de outubro de 2009 pola que se amplía a dotación orzamentaria para a concesión de axudas aos plans de reestruturación e reconversión da viña en Galicia convocadas pola Orde do 29 de xaneiro de 2009.
CONSELLERÍA DO MEDIO RURAL — III. OUTRAS DISPOSICIÓNS — 06/10/2009

Pola Orde do 29 de xaneiro de 2009, da Consellería do Medio Rural (Diario Oficial de Galicia nº 24, do 4 de febreiro), establecéronse as bases reguladoras das axudas aos plans de reestruturación e reconversión da viña en Galicia e convocáronse para o ano 2009.
No artigo 25 da dita Orde do 29 de xaneiro de 2009, relativo ao financiamento destas axudas, detállase a aplicación orzamentaria e o importe económico previsto para elas. Este artigo prevé expresamente a posibilidade de incrementar a dotación orzamentaria contida na referida orde, polo que, tendo en conta que o número de solicitudes presentadas superou as previsións realizadas por esta consellería, cómpre ampliar a dotación orzamentaria consignada inicialmente.
En consecuencia, de conformidade co disposto no artigo 30.I.3 do Estatuto de autonomía de Galicia, e no uso das facultades que me confire a Lei 9/2007, do 13 de xuño, de subvencións de Galicia,
DISPOÑO:
Artigo único.
1. Amplíase a dotación orzamentaria prevista na orde desta consellería do 29 de xaneiro de 2009 (Diario Oficial de Galicia do 4 de febreiro), pola que se establecen as bases reguladoras das axudas aos plans de reestruturación e reconversión da viña en Galicia e se convocan para o ano 2009.
2. O incremento de dotación para o exercicio 2009 será de 5.500.000 euros, con cargo á aplicación orzamentaria 49.02.713-C 772.1 dos orzamentos da Comunidade Autónoma de Galicia para o ano 2009. Para exercicios futuros, con cargo á mesma aplicación orzamentaria 49.02.713-C 772.1, aumentarase a dotación en 600.000 euros no exercicio 2010, 100.000 euros no exercicio 2011 e 30.000 euros no exercicio 2012.
3. Tamén se poderán utilizar outros remanentes adicionais que puidesen existir na mesma aplicación. En todo caso, a concesión das axudas aos plans de reestruturación e reconversión da viña en Galicia estará condicionada á existencia de crédito adecuado e suficiente e limitarase ás dispoñibilidades orzamentarias.
4. Esta modificación non afecta o prazo que se establece para a presentación de solicitudes de axuda na devandita Orde do 29 de xaneiro de 2009.
Santiago de Compostela, 1 de outubro de 2009.
Samuel Jesús Juárez Casado
Conselleiro do Medio Rural
ORDE do 1 de outubro de 2009 pola que se modifica a Orde do 9 de xullo de 2009 sobre delegación de competencias no secretario xeral e noutros órganos da Consellería de Medio Ambiente, Territorio e Infraestruturas.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 06/10/2009

A Orde do 9 de xullo de 2009 sobre delegación de competencias no secretario xeral e noutros órganos da Consellería de Medio Ambiente, Territorio e Infraestruturas recolle, de forma integradora, o conxunto de delegación de competencias por parte do titular da consellería.
A aplicación desta delegación competencial, no relativo ao ámbito da contratación administrativa, aconsella introducir determinadas modificacións nela, co fin de facilitar un funcionamento máis áxil e eficaz no desenvolvemento das funcións relativas á transmisión dos dereitos de cobramento.
Na súa virtude, facendo uso das facultades que me confiren os artigos 43.3º da Lei 1/1983, do 22 de febreiro, de normas reguladoras da Xunta e da súa Presidencia, e 13 da Lei 30/1992, do 26 de novembro, de réxime xurídico das administracións públicas e do procedemento administrativo común,
DISPOÑO:
Primeiro.-Modifícase o punto segundo, número 2, letra b) da Orde do 9 de xullo de 2009 sobre delegación de competencias no secretario xeral e noutros órganos da Consellería de Medio Ambiente, Territorio e Infraestruturas, que quedará redactado como segue:
«b) Respecto do resto dos contratos:
-A aprobación dos pregos de prescricións técnicas.
-A aprobación dos proxectos e das súas modificacións.
-A realización das operacións relativas á transmisión dos dereitos de cobramentoo.
-A súa dirección, inspección e control, podendo ditar as instrucións oportunas para o fiel cumprimento do convido, e exercer todas aquelas facultades que a lexislación de contratación administrativa lle atribúe ao órgano de contratación en relación coas incidencias que xurdan durante a súa execución, excepto as que supoñan modificación do contrato e a resolución de incidencias a que se refire o artigo 97 do regulamento da Lei de contratos das administracións públicas».
Segundo.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 1 de outubro de 2009.
Agustín Hernández Fernández de Rojas
Conselleiro de Medio Ambiente, Territorio
e Infraestruturas
RESOLUCIÓN do 29 de setembro de 2009, da Dirección Xeral de Relacións Institucionais e Parlamentarias, pola que se ordena a publicación do acordo da Comisión Bilateral de Cooperación Administración xeral do Estado-Comunidade Autónoma de Galicia, en relación co Real decreto lei 9/2009, do 26 de xuño, sobre reestruturación bancaria e reforzamento dos recursos propios das entidades de crédito.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 06/10/2009

Consonte o establecido no artigo 33 da Lei orgánica 2/1979, do 3 de outubro, do Tribunal Constitucional, modificada pola Lei orgánica 1/2000, do 7 de xaneiro, esta dirección xeral dispón a publicación do acordo que figura como anexo a esta resolución.
Santiago de Compostela, 29 de setembro de 2009.
Roberto Castro García
Director xeral de Relacións Institucionais e Parlamentarias
ANEXO
Acordo da Comisión Bilateral de Cooperación Administración xeral do Estado-Comunidade Autónoma de Galicia en relación co Real decreto lei 9/2009, do 26 de xuño, sobre reestruturación bancaria e reforzamento dos recursos propios das entidades de crédito
A Comisión Bilateral de Cooperación Administración xeral do Estado-Comunidade Autónoma de Galicia, na súa reunión do día 21 de setembro de 2009, adoptou o seguinte acordo:
Primeiro.-Iniciar negociacións para resolver as discrepancias manifestadas en relación cos artigos 6, 7 e 8 do Real decreto lei 9/2009, do 26 de xuño, sobre reestruturación bancaria e reforzamento dos recursos propios das entidades de crédito.
Segundo.-Designar un grupo de traballo para propor á Comisión Bilateral de Cooperación a solución que proceda.
Terceiro.-Comunicar este acordo ao Tribunal Constitucional, antes do vindeiro día 29 de setembro de 2009, para os efectos previstos no artigo 33.2º da Lei orgánica 2/1979, do 3 de outubro, do Tribunal Constitucional, así como inserir este acordo no Boletín Oficial del Estado e no Diario Oficial de Galicia.
Madrid, 21 de setembro de 2009.
Manuel Chaves González	Alfonso Rueda Valenzuela
Vicepresidente terceiro	Conselleiro de Presidencia,
e ministro de Política	Administracións Públicas e
Territorial	Xustiza
RESOLUCIÓN do 24 de xullo de 2009, da Secretaría Xeral de Medios, pola que se lles dá publicidade aos beneficiarios das axudas concedidas ás empresas que realicen publicacións periódicas escritas integramente en galego.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 28/08/2009

Esta secretaría xeral resolveu a publicación da relación de axudas que se especifican no anexo, concedidas no ano 2009 ao abeiro da Resolución do 24 de novembro de 2008, da Secretaría Xeral de Comunicación, pola que se convocan, para o ano 2009, axudas económicas, en réxime de concorrencia competitiva, dirixidas a empresas que realicen publicacións periódicas escritas integramente en galego.
Estas axudas fináncianse con cargo ás aplicacións orzamentarias 40.30.151A.470.0 e 40.30.461A.470.0 dos orzamentos xerais da Comunidade Autónoma de Galicia para o ano 2009.
O que se fai público para xeral coñecemento.
Santiago de Compostela, 24 de xullo de 2009.
Alfonso Cabaleiro Durán
Secretario xeral de Medios
Ver referencia pdf "16900D002P005.PDF"
ORDE do 15 de xullo de 2009 pola que se autoriza 3º e 4º curso de educación secundaria obrigatoria no Seminario Menor Diocesano San Pelayo, do concello de Tui (Pontevedra).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 28/08/2009

Examinado o expediente iniciado polo representante do Seminiario Menor Diocesano San Pelayo, do concello de Tui, no que solicita autorización para impartir 3º e 4º curso de educación secundaria obrigatoria.
Tendo en conta que este expediente foi tramitado polo departamento territorial da Consellería de Educación e Ordenación Universitaria de Pontevedra, quen o remite cos informes correspondentes.
Vistos o Real decreto 1004/1991, do 14 de xuño, polo que se establecen os requisitos mínimos dos centros que impartan ensinanzas de réxime xeral non universitarias; a Orde do 28 de febreiro de 1994, sobre autorización de centros docentes privados dos seminarios menores diocesanos e de relixión da Igrexa católica; o Decreto 133/1995, do 10 de maio, sobre autorización de centros docentes privados para impartir ensinanzas de réxime xeral non universitarias, e a Orde do 20 de setembro de 1995, que o desenvolve.
Considerando que concorren no expediente os requisitos exixidos nas disposicións vixentes para poder acceder ao solicitado, tendo en conta o punto segundo, letra e) da mencionada Orde do 28 de febreiro de 1994.
Esta consellería, por proposta da Dirección Xeral de Centros e Recursos Humanos,
DISPÓN:
Primeiro.-Autorizar o 3º e 4º curso de educación secundaria obrigatoria no Seminario Menor Diocesano San Pelayo, do concello de Tui (Pontevedra), segundo os datos que se relacionan no anexo desta orde.
Segundo.-Para as ensinanzas de educación secundaria que se autorizan, o departamento territorial da Consellería de Educación e Ordenación Universitaria de Pontevedra, logo do informe do Servizo Territorial de Inspección Educativa, aprobará expresamente a relación de persoal que imparta docencia nas unidades que se autorizan.
Esta orde, que esgota a vía administrativa, poderá ser obxecto de recurso potestativo de reposición ante o conselleiro de Educación e Ordenación Universitaria, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses contados a partir do día seguinte ao da súa publicación, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 15 de xullo de 2009.
Jesús Vázquez Abad
Conselleiro de Educación e Ordenación Universitaria
ANEXO
Provincia: Pontevedra.
Concello: Tui.
Localidade: Tui.
Enderezo: Calvo Sotelo, nº 4.
Denominación: Seminario Menor Diocesano San Pelayo.
Titular: Diócese de Tui-Vigo.
Código do centro: 36009883.
Composición resultante:
4 unidades de educación secundaria obrigatoria (1º, 2º, 3º e 4º curso).
ORDE do 7 de agosto de 2009 pola que se declara de interese galego a Fundación Pedagógica Waldorf e se inscribe no Rexistro Auxiliar de Fundacións deste protectorado.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 31/08/2009

Visto o expediente tramitado por instancia da Fundación Pedagógica Waldorf para a súa declaración de interese galego e a conseguinte inscrición no Rexistro Auxiliar de Fundacións de Interese Galego.
Resultando que a Consellería de Presidencia, Administracións Públicas e Xustiza, pola súa Orde do 30 de xuño de 2009 (Diario Oficial de Galicia do 10 de xullo), clasificou de interese educativo a devandita fundación e a adscribiu á Consellería de Educación e Ordenación Universitaria en virtude da correspondente escritura pública de constitución do 3 de xuño de 2009.
Atendendo a que a referida escritura pública de constitución contén os extremos previstos no artigo 11 da Lei 12/2006, do 1 de decembro, de fundacións de interese galego, e a que nos seus estatutos constan os requisitos exixidos polos artigos 12 e 13 da mesma lei autonómica.
Considerando que os fins, dotación fundacional, elementos organizativos e demais normas reguladoras da Fundación Pedagógica Waldorf cumpren cos requisitos e condicións establecidos pola mencionada Lei 12/2006, así como polas normas de xeral aplicación que determina a Lei 50/2002, do 26 de decembro, de fundacións.
Considerando que este expediente o promoveron persoas lexitimadas para iso e que na súa tramitación se cumpriron os requisitos legais e regulamentarios exixidos tanto pola lexislación autonómica vixente en materia de fundacións de interese galego coma polas normas básicas estatais de xeral aplicación.
Esta consellería, consonte o disposto no artigo 32.3º do Regulamento de organización e funcionamento do protectorado das fundacións de interese galego, aprobado polo Decreto 248/1992, do 18 de xuño, e logo do informe da asesoría xurídica deste departamento,
RESOLVE:
Primeiro.-Declarar de interese galego a Fundación Pedagógica Waldorf e proceder a inscribir a escritura pública da súa constitución no Rexistro Auxiliar de Fundacións deste protectorado, de conformidade co disposto nos artigos 52.4º, 54 e 55 da Lei 12/2006, do 1 de decembro, de fundacións de interese galego, e cos efectos previstos no artigo 5 desta lei.
Segundo.-Esta disposición, que pon fin á vía administrativa de acordo co establecido no artigo 109 c) da Lei 30/1992, de réxime xurídico das administracións públicas e do procedemento administrativo común, poderá ser impugnada potestativamente mediante recurso de reposición no prazo dun mes ante a persoa titular da Consellería de Educación e Ordenación Universitaria, ou ben impugnada directamente, ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da súa publicación no Diario Oficial de Galicia.
Santiago de Compostela, 7 de agosto de 2009.
Jesús Vázquez Abad
Conselleiro de Educación e Ordenación Universitaria
RESOLUCIÓN do 12 de agosto de 2009, da Dirección Xeral de Mobilidade, pola que se establece o servizo de transporte regular temporal a lugares de lecer para a ruta Pontedeva-Cortegada, e pola que se abre un prazo para presentar solicitudes de autorización para a prestación do servizo.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 31/08/2009

Antecedentes.
Primeiro.-A Consellería de Medio Ambiente, Territorio e Infraestruturas (anteriormente denominada Consellería de Política Territorial, Obras Públicas e Transportes), por medio da Orde do 25 de febreiro de 2009, estableceu as bases reguladoras e convocou as subvencións para o establecemento de servizos de transporte público nocturno a lugares de lecer baixo a marca NoiteBús.
Segundo.-De conformidade co disposto na devandita orde e no Decreto 80/2005, do 31 de marzo, polo que se regulan os servizos de transporte público a lugares de lecer (en diante o Decreto), Autocares Camilo Heredia, S.L. presentou solicitude de establecemento do servizo para a ruta Pontedeva-Cortegada ante o Servizo Provincial de Transportes (actualmente Servizo de Mobilidade).
Terceiro.-Unha vez examinada a solicitude, de conformidade co artigo 6.2º do Decreto, o servizo provincial (Servizo de Mobilidade) elevou proposta estimatoria sobre o establecemento do servizo ao director xeral de Mobilidade.
Fundamentos xurídicos.
Único.-Segundo o artigo 103 do Real decreto 1211/1990, do 28 de setembro, polo que se aproba o regulamento da Lei de ordenación de transportes terrestres, e o artigo 6 do Decreto, a prestación de servizos de transporte regular temporal a lugares de lecer requirirá un acordo previo de establecemento do servizo, e corresponderalle ao titular da Dirección Xeral de Mobilidade ditar resolución expresa ao respecto.
En consecuencia, e vista a normativa aplicable, resolvo estimar a solicitude de establecemento do servizo de transporte regular temporal a lugares de lecer para a ruta Pontedeva-Cortegada nos termos establecidos no anexo e, de acordo co establecido no artigo 6.3º do Decreto, habilítase un prazo de 20 días hábiles, contados a partir do día seguinte da publicación desta resolución no DOG, para que os empresarios de transportes poidan presentar solicitude de autorización do servizo. Para estes efectos deberán achegar a documentación que se relaciona no artigo 6.1º do dito Decreto.
Santiago de Compostela, 12 de agosto de 2009.
Miguel Rodríguez Bugarín
Director xeral de Mobilidade
ANEXO
Datos do servizo
Ruta: Pontedeva-Cortegada.
Paradas: Freáns de Deva, Xinzo, Quintela de Leirado, Moreiras, Gomesende, A Guía, Fustáns, Vilela, Refoxos, Cortegada.
Horarios:
-Ida: 23.00 - 00.45 h.
-Volta: 00.00 - 4.45 h.
Quilómetros totais do servizo: 102.
Calendario de prestación do servizo:
-2009: 4/9, 11/9, 18/9, 25/9, 2/10, 9/10, 16/10, 23/10, 30/10, 6/11, 13/11, 20/11, 27/11, 4/12, 11/12, 18/12, 25/12.
-2010: 1/1, 8/1, 15/1, 22/1, 29/1, 5/2, 12/2, 19/2, 26/2, 5/3, 12/3, 19/3, 26/3, 2/4, 9/4, 16/4, 23/4, 30/4, 7/5, 14/5, 21/5, 28/5, 4/6, 11/6, 18/6, 25/6.
Número mínimo de prazas: 22.
CORRECCIÓN de erros.-Orde do 20 de agosto de 2009 pola que se convocan bolsas para a adquisición de libros de texto, materiais curriculares e material didáctico e complementario destinadas ao alumnado matriculado en centros sostidos con fondos públicos en 1º, 2º, 5º e 6º de educación primaria e en educación especial no curso escolar 2009/2010.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 31/08/2009

Advertido erro na citada orde publicada no Diario Oficial de Galicia nº 166, do martes 25 de agosto de 2009, na páxina 13.928, é necesario efectuar a seguinte modificación:
No anexo I, no epígrafe a) Datos do centro, tipo de centro (sinalar cun × o que proceda), onde di: «Privado», debe dicir: «Público».
Ver referencia pdf "17000D005P007.PDF"
RESOLUCIÓN do 12 de agosto de 2009, da Dirección Xeral de Mobilidade, pola que se establece o servizo de transporte regular temporal a lugares de lecer para a ruta Vila de Cruces-Touro, e pola que se abre un prazo para presentar solicitudes de autorización para a prestación do servizo.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 31/08/2009

Antecedentes.
Primeiro.-A Consellería de Medio Ambiente, Territorio e Infraestruturas (anteriormente denominada Consellería de Política Territorial, Obras Públicas e Transportes), por medio da Orde do 25 de febreiro de 2009, estableceu as bases reguladoras e convocou as subvencións para o establecemento de servizos de transporte público nocturno a lugares de lecer baixo a marca NoiteBús.
Segundo.-De conformidade co disposto na devandita orde e no Decreto 80/2005, do 31 de marzo, polo que se regulan os servizos de transporte público a lugares de lecer (en diante o Decreto), Transportes Mosquera, S.L. presentou solicitude de establecemento do servizo para a ruta Vila de Cruces-Touro ante o Servizo Provincial de Transportes (actualmente Servizo de Mobilidade).
Terceiro.-Unha vez examinada a solicitude, de conformidade co artigo 6.2º do Decreto, o servizo provincial (Servizo de Mobilidade) elevou proposta estimatoria sobre o establecemento do servizo ao director xeral de Mobilidade.
Fundamentos xurídicos.
Único.-Segundo o artigo 103 do Real decreto 1211/1990, do 28 de setembro, polo que se aproba o regulamento da Lei de ordenación de transportes terrestres, e o artigo 6 do decreto, a prestación de servizos de transporte regular temporal a lugares de lecer requirirá un acordo previo de establecemento do servizo, e corresponderalle ao titular da Dirección Xeral de Mobilidade ditar resolución expresa ao respecto.
En consecuencia, e vista a normativa aplicable, resolvo estimar a solicitude de establecemento do servizo de transporte regular temporal a lugares de lecer para a ruta Vila de Cruces-Touro nos termos establecidos no anexo e, de acordo co establecido no artigo 6.3º do Decreto, habilítase un prazo de 20 días hábiles, contados a partir do día seguinte da publicación desta resolución no DOG, para que os empresarios de transportes poidan presentar solicitude de autorización do servizo. Para estes efectos deberán achegar a documentación que se relaciona no artigo 6.1º do dito Decreto.
Santiago de Compostela, 12 de agosto de 2009.
Miguel Rodríguez Bugarín
Director xeral de Mobilidade
ANEXO
Datos do servizo
Ruta: Vila de Cruces-Touro.
Paradas: praza do concello, campo da festa Carbia, campo da festa Piloño, Señorín-Camanzo, gasolineira-Gres, Don Sancho-Ponte Ledesma, O Nervioso-Camporrapado, estrada Foxás, estrada A Obra, Ribeira-Remesquide, campo da festa Fao, Touro.
Horarios:
-Ida: 23.00 h.
-Volta: 5.00 h.
Quilómetros totais do servizo: 76.
Calendario de prestación do servizo:
-2009: 10/10, 17/10, 24/10, 31/10, 7/11, 14/11, 21/11, 28/11, 5/12, 12/12, 19/12, 26/12, 31/12.
-2010: 2/1, 9/1, 16/1, 23/1, 30/1, 6/2, 13/2, 20/2, 27/2, 6/3, 13/3, 20/3, 27/3, 3/4, 10/4, 17/4, 24/4, 1/5, 8/5, 15/5, 22/5, 29/5, 5/6, 12/6, 19/6, 26/6.
Número mínimo de prazas: 50.
CORRECCIÓN de erros.-Orde do 7 de xullo de 2009 pola que se dá publicidade á relación de postos de traballo do profesorado de relixión dos centros de educación infantil, educación infantil e primaria, educación primaria, educación especial, centros públicos integrados e institutos de educación secundaria dependentes da Consellería de Educación e Ordenación Universitaria.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 05/10/2009

Ver referencia pdf "19500D001P007.PDF"
RESOLUCIÓN do 10 de agosto de 2009 pola que se publica o resultado do proceso de selección da segunda convocatoria de programas de desenvolvemento rural e de grupos de desenvolvemento rural como entidades colaboradoras na xestión do programa Leader Galicia 2007-2013.
AXENCIA GALEGA DE DESENVOLVEMENTO RURAL — III. OUTRAS DISPOSICIÓNS — 27/08/2009

O 30 de maio de 2008 o Consello de Dirección de Agader aprobou mediante acordo as bases reguladoras para a selección de programas de desenvolvemento rural e para a selección e recoñecemento dos grupos de desenvolvemento rural como entidades colaboradoras na xestión do programa Leader Galicia 2007-2013. O citado acordo publicouse non DOG nº 115, do 16 de xuño (corrección de erros DOG nº 140, do 21 de xullo), mediante resolución do director xeral de Agader do 30 de maio de 2008. As bases reguladoras foron modificadas por acordo do Consello de Dirección de Agader do 23 de decembro de 2008 (DOG nº 15, do 22 de xaneiro de 2009).
O día 24 de febreiro de 2009 publicouse no DOG a resolución do director xeral de Agader pola que se convoca o segundo proceso selectivo de programas de desenvolvemento rural e de grupos de desenvolvemento rural como entidades colaboradoras na xestión do programa Leader Galicia 2007-2013, para os ámbitos territoriais dos GDR-09, GDR-23 e GDR-25.
Para o financiamento desta segunda convocatoria do programa Leader Galicia 2007-2013, preveuse unha dotación máxima de 13.825.399,25 euros, coa participación financeira do Feader, da Administración xeral do Estado e da Comunidade Autónoma de Galicia, que se satisfará con cargo ás seguintes contas orzamentarias:
-01/01 01/41/10 656800.
-01/01 01/43/10 656800.
O 21,178% da antedita dotación orzamentaria está destinado á reserva de eficacia, que se distribuirá en 2010 entre os GDR.
O Consello de Dirección de Agader, na súa reunión do 12 de xuño de 2009, resolveu a segunda convocatoria de selección de programas de desenvolvemento rural e de grupos de desenvolvemento rural (GDR) no marco do programa Leader Galicia 2007-2013.
Tendo en conta o anterior, de acordo co previsto no artigo 15 da Lei 9/2007, do 13 de xuño, de subvencións de Galicia, e, segundo as facultades conferidas polo artigo 10.2º a) do Regulamento de Agader, aprobado polo Decreto 79/2001, do 6 de abril,
RESOLVO:
Publicar no Diario Oficial de Galicia o resultado do proceso de selección da segunda convocatoria de programas de desenvolvemento rural e de selección e recoñecemento dos GDR como entidades colaboradoras na xestión do programa Leader Galicia 2007-2013, convocadas polo acordo do Consello de Dirección de Agader do 2 de febreiro de 2009, para os ámbitos territoriais dos GDR-09, GDR-23 e GDR-25, de acordo cos anexos que se xuntan.
Santiago de Compostela, 10 de agosto de 2009.
Antonio Crespo Iglesias
Director xeral da Axencia Galega
de Desenvolvemento Rural
Ver referencia pdf "16800D006P049.PDF"
RESOLUCIÓN do 3 de agosto de 2009, da Dirección Xeral de Industria, Enerxía e Minas, pola que se ordena a publicación, no Diario Oficial de Galicia, do acordo do Consello da Xunta de Galicia do 9 de xullo de 2009, polo que se aproba definitivamente o proxecto sectorial de incidencia supramunicipal denominado ampliación da posición I-016 para un punto de entrega de gas natural en Abegondo con estación de medida G-250, promovido pola empresa Enagás, S.A.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 27/08/2009

En cumprimento do disposto no artigo 13.5º do Decreto 80/2000, do 23 de marzo, polo que se regulan os plans e proxectos sectoriais de incidencia supramunicipal, esta dirección xeral dispón que se publique no Diario Oficial de Galicia, o acordo adoptado polo Consello da Xunta de Galicia na súa reunión do 9 de xullo de 2009, do que a súa parte dispositiva é o seguinte texto literal:
1. Aprobar definitivamente o proxecto sectorial de incidencia supramunicipal denominado ampliación da posición I-016 para un punto de entrega de gas natural en Abegondo con estación de medida G-250.
2. O planeamento do Concello de Abegondo queda vinculado ás determinacións contidas no proxecto sectorial que se aproba.
Santiago de Compostela, 3 de agosto de 2009.
Ángel Bernardo Tahoces
Director xeral de Industria, Enerxía e Minas
ORDE do 30 de xullo de 2009 pola que se resolve definitivamente a convocatoria de actividades formativas de inglés, francés, alemán, portugués e de artes para o ano 2009 destinadas a profesorado que imparte docencia en niveis non universitarios.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 26/08/2009

De conformidade co establecido no artigo 9 da orde desta consellería do 16 de febreiro de 2009 (DOG do 23 de febreiro), pola que se convocan actividades formativas de inglés, francés, alemán, portugués e de artes para o ano 2009 destinadas a profesorado que imparte docencia en niveis non universitarios, esta consellería
RESOLVE:
Primeiro.-Adxudicar as actividades formativas ao profesorado que se relaciona no anexo desta orde.
Segundo.-Contra esta resolución as persoas interesadas poden interpoñer recurso potestativo de reposición ante o conselleiro de Educación e Ordenación Universitaria, no prazo dun mes contado a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses, ante o Tribunal Superior de Xustiza de Galicia, de conformidade coa Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 30 de xullo de 2009.
Jesús Vázquez Abad
Conselleiro de Educación e Ordenación Universitaria
Ver referencia pdf "16700D005P014.PDF"
Ver referencia pdf "16700D006P020.PDF"